Venstre søker svar etter valgnedturen | ABC Nyheter
Venstre-leder Trine Skei Grande varsler en tydeligere vektlegging av partiet som et liberalt, grønt parti fremover. Foto: Vidar Ruud / NTB scanpix
Venstre vil ut av mørket etter et av sine dårligste lokalvalg noensinne. Bompengekrangelen får noe av skylden.
10. sep. 2019 18:05 – Oppdatert 10. sep. 2019 18:16
– Vi må finne ut av veien videre. Vi har ikke noen svar her i dag, sa stortingsrepresentant Guri Melby til NTB på vei inn til sentralstyremøtet i Venstre.
Partiledelsen var tirsdag samlet for å diskutere hva som gikk galt i et valg hvor partiet fikk 3,8 prosent av stemmene. Og hva de skal gjøre videre.
– Kompromissets parti
Hun legger ikke skjul på at samarbeidssituasjonen i regjeringen har vært krevende for partiet.
– Bompengedebatten ble den store saken som synliggjorde forskjellen i klimapolitikken. Den ser det ut til at FNB og MDG profitterte på, men ikke vi. Det var kanskje fordi vi ikke greide å være like tydelige for bompenger og for klima. Vi ble litt kompromissets parti, sier Melby.
– Det ble vanskeligere for oss å synliggjøre at klima er vår hovedprioritet, og at det er det som er vår viktigste sak, sier hun.
Venstres Guri Melby på vei inn til Venstres sentralstyremøte dagen etter valget. Foto: Vidar Ruud / NTB scanpix
Partileder Trine Skei Grande vil ikke diskutere sin egen stilling i lys av det dårlige valget og henviser til valgkomiteen i partiet. Grande sier hun er «klar til å stå på».
– Vi er ikke et ensaksparti, men et liberalt, grønt parti. Og vi må bli dyktigere til å vise fram hva tilleggsverdien av det er. Så ser vi at vi gjør det kjempebra blant barn og unge og dem under 30 år.
Ikke mindre optimist
En annen Venstre-topp, Sveinung Rotevatn, trekker også fram suksess i skolevalget som et viktig lyspunkt.
– Vi gjør vårt beste skolevalg noensinne – i stor grad gjennom å fronte våre klima- og miljøløsninger. Jeg er på ingen måte mindre optimist for framtiden til Venstre etter denne valgkampen, snarere tvert imot.
Likevel er han litt i tvil om det virkelig blåste en klimavind over årets valg.
– Vi gjør vårt beste skolevalg noensinne – i stor grad gjennom å fronte våre klima- og miljøløsninger, sier Venstres Sveinung Rotevatn. Foto: Vidar Ruud / NTB scanpix
Rotevatn maner til ro og godt samarbeid i regjering.
– Når alle regjeringspartiene gikk tilbake, bør det være en kraftig vekker. Jeg tror ikke løsningen på det er mer soloutspill og ultimatum, sier han.
– Noen må faktisk aktivt snakke mot det. Noen må løfte stemmen mot det som nå skjer. Jeg synes det er utrolig at vi skal bale med et kommunistisk parti som er like stort som Venstre i et lokalvalg.
Guri Melby tror partilederen er inne på noe.
– Trine tegnet et ganske tydelig bilde. Det blir viktig for oss å løfte de liberale verdiene, som internasjonalt samarbeid, handel på tvers av landegrensene og det grønne skiftet, sier hun.
Valgmassakre på Arbeiderpartiet i Nordkapp – ny framtid for Nordkapplatået
Venstre-ordfører Alfred Bjørlo sier til kanalen at han ønsker en skikkelig runde på sammensettingen av ledelsen i månedene framover.